**GARGŽDŲ ATVIRO JAUNIMO CENTRO**

**DIREKTORIAUS 2016 METŲ VEIKLOS ATASKAITA**

**I SKYRIUS**

**JAUNIMO CENTRO PRISTATYMAS**

Gargždų atviras jaunimo centras (toliau – Jaunimo centras) Juridinių asmenų registre įregistruotas 2016 m. vasario 2 d. Buveinės adresas: Klaipėdos g. 74, Gargždai, Klaipėdos r. Jaunimo centras koordinuoja Veiviržėnų ir Priekulės atvirų jaunimo erdvių veiklą. Veiviržėnų atvira jaunimo erdvė įsikūrusi Veiviržėnų kultūros centre, Mokyklos g. 2-1, Veiviržėnai. Priekulės atvira jaunimo erdvė įsikūrusi patalpose Klaipėdos g. 4-2, Priekulė, kurios 2016 m. lapkričio 3 d. Klaipėdos rajono savivaldybės nekilnojamojo turto panaudos sutarties Nr. AS-1155 pagrindu buvo perduotos 5 metams neatlygintai naudotis Gargždų atviram jaunimo centrui.

2016 m. balandžio 6 d. Klaipėdos rajono savivaldybės mero potvarkiu Nr. MP-11 nuo 2016 m. balandžio 11 d. neterminuotam darbui eiti Gargždų atviro jaunimo centro direktorės pareigas paskirta Rita Dirgėlaitė. Nuo tada Jaunimo centras, vadovaudamasis atvirumo, prieinamumo, savanoriškumo, aktyvaus dalyvavimo ir orientavimosi į jaunų žmonių socialinius poreikius principais, pradeda savo aktyvią veiklą. 2016 m. balandžio−birželio mėnesį skelbiami vyr. buhalterio ir jaunimo darbuotojų atrankos konkursai. Nuo 2016 m. gegužės mėn. jaunimo centre dirba vyr. buhalteris (0,5 etato) ir 3 jaunimo darbuotojai: 1 – Gargždų atvirame jaunimo centre (1 etatas), 1 – Veiviržėnų atviroje jaunimo erdvėje (0,5 etato), 1 – Priekulės atviroje jaunimo erdvėje (0,5 etato). Nuo birželio mėn. Gargždų atvirame jaunimo centre pradeda dirbti dar vienas jaunimo (socialinis) darbuotojas (1 etatas).

2016 m. pabaigoje Jaunimo centre buvo 4,5 etatų ir dirbo 6 darbuotojai: 2 − administracijos darbuotojai (direktorė 1 etatas, vyr. buhalterė 0,5 etato); 4 − jaunimo darbuotojai (2 jaunimo darbuotojai po 1 etatą (Jaunimo centre), 2 jaunimo darbuotojai po 0,5 etato (Priekulės ir Veiviržėnų jaunimo erdvėse).

|  |  |
| --- | --- |
| Administracijos darbuotojai | Jaunimo darbuotojai |
| 2 | 4 |

**II SKYRIUS**

**JAUNIMO CENTRO BIUDŽETAS**

Per finansinius metus gautos lėšos, jų šaltiniai ir lėšų panaudojimas pagal išlaidas.

|  |  |  |  |
| --- | --- | --- | --- |
| Finansavimo šaltinis | Gauta lėšų suma per metus, Eur | Panaudota lėšų suma per metus, Eur | Panaudojimas pagal išlaidų rūšį |
| Savivaldybės biudžetas | 21564,21 | 21564,21 | Darbo užmokestis ir socialinis draudimas |
| 6807,06 | 6807,06 | Prekių ir paslaugų naudojimas |
| 966,76 | 966,76 | Ilgalaikis turtas |
| Savivaldybės biudžetas | 777,02 | 777,02 | Darbo užmokestis ir socialinis draudimas |
| Valstybės biudžetas | 1048,91 | 1048,91 | Darbo užmokestis ir socialinis draudimas |
| Užsienio biudžetas | 5943,80 | 5943,80 | Darbo užmokestis ir socialinis draudimas |
| **Iš viso:** | **37107,79** | **37107,79** | - |

**III SKYRIUS**

**JAUNIMO CENTRO TURTAS**

Gargždų atviras jaunimo centras per 2016 m. iš savivaldybės biudžeto įsigijo buhalterines apskaitos programas „Finas“, „Finalga“ už 966,79 Eur. Klaipėdos rajono savivaldybė Gargždų atviram jaunimo centrui perdavė turto už 38855,43 Eur. Šį turtą sudaro administracinio pastato dalis už 7438,96 Eur ir garažas už 23142,80 Eur (Klaipėdos g. 74, Gargždai). 2016 m. lapkričio mėn. pagal panaudos sutartį Gargždų atviram jaunimo centrui perduota kultūros namų patalpų dalis Priekulėje, kurios vertė – 4350,14 Eur. Pagal projektą „Atviro darbo su jaunimu plėtra Gargždų mieste“ 2016 m. gegužės mėn. perduoti kompiuteriai (6 vnt.), kurių vertė 3923,53 Eur.

**IV SKYRIUS**

**JAUNIMO CENTRE TEIKIAMOS PASLAUGOS, SUTEKTŲ PASLAUGŲ GAVĖJAI**

Nuo 2016 m. gegužės mėn. Jaunimo centro bendras lankytojų skaičius – 222 jaunuoliai, unikalių lankytojų (pirmą kartą atėjusių) skaičius − 222 jaunuoliai, nuolatinių lankytojų skaičius (atėjusių bent 1 kartą savaitėje) – 82 jaunuoliai. Bendras apsilankymų skaičius – 1226. Jaunimo centro lankytojų amžius 14–29 m.

Jaunimo centre taikomi darbo su jaunimu metodai: informavimas, konsultavimas, savanorystės skatinimas, renginiai, mokymai, amatų dirbtuvės, proto mūšiai, stovyklos, žygiai, filmų vakarai ir naktys, sportinė veikla, kūrybinio mąstymo penkiakovė, muzikinė veikla, stalo žaidimai, tarpasmeninis kontaktas, orientacinės varžybos.

Jaunimo centre jaunimo darbuotojams padeda 3 savanoriai, su Jaunimo centru sudarę savanoriško darbo sutartis.

Šiuo metu Jaunimo centras aktyviai dalyvauja Klaipėdos rajono savivaldybės administracijos projekte „Atviro darbo su jaunimu plėtra Gargždų mieste“, kurį finansuoja 2009–2014 m. Europos ekonominės erdvės finansinio mechanizmo „Rizikos grupės vaikai ir jaunimas“ programa. Vykdant paslaugų plėtrą bei tarpžinybinį bendradarbiavimą, kuriama materialinė bazė, rengiama lauko užimtumo erdvė. Taip siekiama sudaryti dar didesnes galimybes prisidėti prie rizikos jaunimo socialinės atskirties mažinimo, konstruktyvaus dalyvavimo visuomeniniuose procesuose, jaunimo įsitraukimo į jam naudingą ir prasmingą veiklą, darbo rinkai reikalingų įgūdžių ugdymo ir didesnių karjeros galimybių užtikrinimo, socialinių ir gyvenimo įgūdžių ugdymo.

 Jaunuoliai, dalyvaudami Jaunimo centro veiklose, yra skatinami konstruktyviai kurti ateitį, ugdyti sveiką gyvenseną, įgyti įvairių profesinių amatų kompetencijų. Jaunimo centras orientuojasi į rizikos grupėms priklausančius jaunus žmones, tuo pačiu ir į NEET (niekur nesimokantis ir nedirbantis jaunimas). Jaunimo centre planuojama plėsti ir stiprinti šias paslaugas: teikti prevencines, informavimo, konsultavimo, socialinių ir gyvenimo įgūdžių ugdymo, sociokultūrines ir kitas su jauno žmogaus ugdymu susijusias paslaugas; organizuoti veiklas, skatinančias jaunimo motyvaciją ir gebėjimus, reikalingus sėkmingai integracijai į darbo rinką, atsižvelgiant į savivaldybės padėtį; esant poreikiui ir galimybei, teikti kitas laisvalaikio, socialinės bei psichologinės ar krizių įveikimo pagalbos paslaugas jauniems žmonėms.

**V SKYRIUS**

**JAUNIMO CENTRE ATLIKTI PATIKRINIMAI, JŲ REZULTATAI**

Gargždų atvirame jaunimo centre 2016 metais patikrinimų nebuvo.

**VI SKYRIUS**

**DIREKTORIAUS VEIKLA ĮGYVENDINANT TIKSLUS, BENDRADARBIAUJANT SU SOCIALINIAIS PARTNERIAIS, KITOMIS ĮSTAIGOMIS**

Gargždų atviro jaunimo centro veiklos sritis – įtvirtinti atviro darbo su jaunimu formą, siekiančią paskatinti į prasmingą veiklą įsitraukti mažiau galimybių turinčius jaunus žmones, tokiu būdu siekti darbo su jaunimu paslaugų įvairovės ir kokybės, prieinamumo kuo platesniam jaunų žmonių ratui, racionalaus finansinių ir žmogiškųjų išteklių panaudojimo.

Gargždų atviro jaunimo centro veiklos rezultatai:

**Jaunimo konsultavimas.** Jaunuoliamssuteiktos 27 konsultacijos: 4 jaunuoliams suteikta konsultacija dėl įsidarbinimo galimybių vasaros metu, 17 jaunuolių buvo suteikta asmeninė konsultacija dėl šeimos ir asmeninių problemų, 4 jaunuoliai konsultavosi verslumo ir finansų klausimais, 2 jaunuoliai konsultavosi dėl mokslų krypties pasirinkimo.

**Jaunimo informavimas.** Jaunimo centre ir erdvėse jaunimas nuolat informuojamas apie vykstančius renginius, mokymus, savanorystės galimybes, tarptautinių mainų programas, jiems aktualius renginius, įsidarbinimo galimybes ir kita jiems aktuali informacija. Jaunimo darbuotojai lankėsi Gargždų „Minijos“ progimnazijoje, kur susitiko su 7−8 klasių mokiniais, pristatė jiems Gargždų atvirą jaunimo centrą ir jo vykdomą veiklą bei kvietė aplankyti ir dalyvauti Jaunimo centro organizuojamoje veikloje.

**Savanorystės skatinimas.** 6 Jaunimo centro jaunuoliai savanoriavo Gargždų vaikų ir jaunimo laisvalaikio centro muzikos festivalyje „Gyvai“, 3 jaunuoliai savanoriavo bendrijos „Viltis“ sūpynių neįgaliesiems atidarymo šventėje Gargždų parke, 6 jaunuoliai savanoriavo Gargžduose surengtame sveikatos festivalyje „Tu gali“. Pagal projektą „Atrask save“ Jaunimo centre savanoriavo 1 jaunuolis ir dar 3 jaunuoliai sudarė savanoriškos veiklos sutartis su Gargždų atviru jaunimo centru. 2 jaunuoliai savanoriavo Klaipėdos rajono apskritojo stalo organizuojamame renginyje ,,Auksinės lemputės“. Priekulės jaunimo erdvėje savanoriai inicijavo naujų patalpų įsikūrimą, įsirengimą bei savanorių teisių ir pareigų ir erdvėje galiojančių taisyklių kūrimą. Sukūrė Priekulės atvirų jaunimo erdvių pavadinimą, logotipą/dizainą, pradėjo kurti Priekulės jaunimo erdvės „Rezonansas“ vaizdo klipus (Priekulės kronika) bei juos viešinti feisbuko paskyroje „Priekulės atviros jaunimo erdvės“. Metų pabaigoje Jaunimo centre suorganizuotas padėkos vakaras savanoriams ir aktyviausiems centro jaunuoliams.

**Vykdoma tabako, alkoholio, kitų psichotropinių medžiagų, savižudybių, sveikatos**, **ankstyvo nėštumo bei lytiškai plintančių ligų prevencijos.** Kartu su Klaipėdos rajono visuomenės sveikatos biuru suorganizuoti: „Protų mūšis“ dienai „Be tabako“ paminėti, paskaita apie mitybą, žiūrėjome filmą patyčių ir savižudybės tema, po kurio turėjome aktyvią diskusiją. Su specialistais kalbėta apie įvairias lytiniu keliu plintančias ligas, apsisaugojimo priemones, ankstyvo nėštumo pasekmes. 14 jaunuolių turėjo galimybę pabendrauti su Klaipėdos apygardos probacijos tarnybos Probacijos skyriaus pareigūnu ir užduoti jam jiems aktualius klausimus.

**Stalo žaidimų vakarai.** Jaunimo centre ir erdvėsejaunuoliai nuolat žaidžia įvairius stalo žaidimus kaip „Dixit“, „Alias party“, „Uno“, „Pinigų srautas“, „Europa“ „Spręskime problemas kartu“, „Stalo futbolas“, „Ne, Ačiū“, „Hanabi“, „Mankala“, „Malūnas“, „Remi“, „1000“, „Cash flow for kids“. Žaisdami žaidimus jaunuoliai lavina kūrybiškumą, komunikacijos įgūdžius, tobulina savo finansinio raštingumo žinias ir reakciją.

**Stovyklos.** Kartu su neformalia jaunimo grupe „Gargždų turistai“ ir KASP Žemaičių apygardos 3-iosios rinktinės 302 pėstininkų kuopa kariais savanoriais Veiviržėnuose organizavome jaunimo stovyklą „Jaunųjų turistų sąskrydis 2016“, kurioje dalyvavo 27 Jaunimo centro ir Veiviržėnų jaunimo erdvės jaunuoliai. Priekulės jaunimo erdvė dalyvavo XIII tarptautinėje tradicinių šokių stovykloje, kuri savaitę laiko vyko sodyboje „Dubysos slėnis“ Raseinių rajone. Stovykloje jaunimas moderavo „Kūrybinio mąstymo penkiakovę-KM5”, prisidėjo prie ugnies skulptūros statymo, kurios kūrėjas, menininkas iš Ispanijos JORDI NN (skulptūra, tapyba, medija), dalyvavo vykusiose tradicinių amatų dirbtuvėse bei naktišokiuose. „Drevernos rudens lygė“ – 10 dienų tarptautinėje ugnies skulptūrų stovykloje Priekulės atvira jaunimo erdvė buvo viena iš organizacinių partnerių. Kartu su kūrėjais ir amatininkais iš Ispanijos, Belgijos, Vokietijos ir Lietuvos erdvės savanoriai kūrė ir statė skulptūras. Įveikę daug iššūkių ir kasdien sunkiai dirbę, pastatė 10 itin didelių skulptūrų. Dalyvavęs jaunimas išmoko bendradarbiauti tarptautinėje komandoje, gaminti maistą žygio sąlygomis didelei komandai, bendrauti anglų kalba siekiant vieno tikslo. Taip pat buvo aktyvus tarptautiniuose naktišokiuose, kuriuose dalyvavo šokių klubai iš Latvijos, Estijos, Baltarusijos ir Lietuvos.

**Kūrybinio mąstymo penkiakovė (KM5).** Kasmetiniame renginyje „Liūtų naktis“ 7 Priekulės atviros jaunimoerdvės savanoriai moderavo kūrybinio mąstymo penkiakovę I. Simonaitytės gimnazijos moksleiviams. Kūrybinio mąstymo penkiakovė – tai komandinės varžybos, kurios reikalauja asmeninio bei komandinio kūrybinio mąstymo. Dalyvaujant šiose varžybose aktyvuojami ir lavinami 5 kūrybinio mąstymo įpročiai – vaizduotė, smalsumas, atkaklumas, nuosekli praktika ir bendradarbiavimas. Taip pat būtini 5 mąstymo tipai – analitinis, loginis, strateginis, kritinis ir divergentinis. Kiekviena KM5 užduotis yra parengta taip, kad išmokti ją atlikti neįmanoma. Kaskart atliekant užduotį jūs turite sukurti ir įgyvendinti tokius sprendimus, kurie užtikrintų pergalę – prieš save ir prieš kitus. KM5 dalyvavo 46 jaunuoliai.

**Jaunimo dalyvavimas renginiuose.** Jaunimo centro ir jaunimo erdvių jaunuoliai aktyviai dalyvauja įvairiose organizuojamose veiklose ir renginiuose. 18 jaunuolių dalyvavo Gargždų miesto šventėje, Klaipėdos rajono organizacijų eisenoje, 7 jaunuoliai dalyvavo festivalyje „Jungiamės“ Dauparuose, 5 jaunuolių komanda dalyvavo orientacinėse varžybose Girininkuose. Jaunuoliai aktyviai įsijungia į pėsčiųjų žygius „Pamario slėpiniai 2016“, „Pergalių ir kovų keliais“ „Šiaurinė žemės gelmė Lietuvoje“, ,,Kęstučio apygardos partizanų takais'“, kur jaunuoliai išbando savo ištvermę ir kantrybę. 2 jaunuoliai dalyvavo žygyje su šunimis „Lekiam! Lekiam! Lekiam!“ Ekologiniame žygyje Veiviržo upe dalyvavo 6 Jaunimo centro ir 10 Veiviržėnų atviros jaunimo erdvės jaunuolių. Kartu su jaunimo darbuotojais jaunuoliai dalyvavo Kretingos Jaunimo mugėje, Klaipėdos rajono visuomeninių jaunimo organizacijų sąjungos „Apskritasis stalas“ ataskaitinėje-rinkiminėje konferencijoje, Savivaldos dienai paminėti organizuotoje diskusijoje, Klaipėdos rajono jaunimo reikalų tarybos ir „Apskritojo stalo“ organizuojamame renginyje ,,Auksinės lemputės“. Vykdant Klaipėdos rajono savivaldybės nusikalstamumo prevencijos programą 15 jaunuolių dalyvavo kelionėje į Platelių Šaltojo karo muziejų, energetinių labirintų ir geometrinių figūrų parką bei Siberijos apžvalgos bokštą. Dalyvavome Klaipėdos mieste vykusiame festivalyje-jaunimo amatų dvidienyje „Ant bruko“, „PAMATAI 2016“ ir ugnies skulptūrų simpoziume „Žolinės Vilkyčiuose“. Gargždų atviro jaunimo centro savanoriai organizavo „Burbulinį futbolą“ Gargžduose vykusiame sveikatos festivalyje „Tu gali“ ir „Helovynas 2016“ šventę Gargžduose, kurioje dalyvavo 90 jaunuolių.

**Meninės raiškos ir amatų mokymai.** Juose sudalyvavo unikalūs 172 Jaunimo centro ir atvirų jaunimo erdvių jaunuoliai.

Meninės raiškos mokymuose „Šviestuvo dirbtuvės“ dalyvavo 15 jaunuolių. Kūrybinėse „Muzikinėse dirbtuvėse“ dalyvavo 15 jaunuolių. Grafikos dirbtuvėse dalyvavo 12 jaunuolių. Interjero dirbtuvėse − 10 jaunuolių. Dekupažo mokymuose dalyvavo 12 jaunuolių. Grafičio meno sėmėsi 11 jaunuolių Sceninio makiažo paslapčių mokėsi 12 merginų. Stalo kultūros mokymuose dalyvavo 30 jaunuolių. „Skaitmeninės dirbtuvės“ sutraukė 35 jaunuolius. „Keramikos technologijos“ užsiėmimuose dalyvavo 30 jaunuolių. „Popieriaus marmuravimo“ mokymuose dalyvavo 21 jaunuolis. „Odos papuošalų gamybos“ subtilybių mokėsi 21 jaunuolis. „Nėrimo adata“ užsiėmimuose dalyvavo 19 jaunuolių. „Kraitelių pynimo“ mokymuose dalyvavo 27 jaunuoliai. „Muilo gamybos šaltuoju būdu“ užsiėmime dalyvavo 18 žmonių. „Senoviniai stalo žaidimai“ sutraukė 12 jaunų žmonių. Mokymuose „Šilko tapybos ypatumai“ dalyvavo 16 žmonių. Užsiėmime „Dekupažo pagrindai“ dalyvavo 14 jaunų žmonių, o žvakių gamybos ypatumais domėjosi 13 jaunuolių. „Kalėdų eglutės žaislų gamybos ypatumai“ sudomino 25 jaunus žmones, o „Aksesuarų gamyba, pasitelkiant kvilingo techniką“. atviliojo 11 jaunuolių. Užsiėmime „Kalėdinės puošybos ypatumai“ dalyvavo 16 jaunuolių. „Aksesuarų gamybos būdai pasitelkiant vėlimo ir dekoravimo principus“ dalyvavo 14 jaunuolių. Užsiėmime „Dovanų pakavimo ir puošybos ypatumai“ dalyvavo 12 žmonių. Užsiėmime „Kaligrafijos ypatumai“ dalyvavo 10 jaunuolių.Mokymuose „Velykinio margučio marginimo ypatumai“ dalyvavo 13 jaunuolių. Užsiėmime „Atvirukų gamybos technikos ypatumai“ dalyvavo 10 jaunuolių.

30 jaunuolių dalyvavo trijų dienų seminare „Savęs pažinimas per asmeninius ir grupės iššūkius. Bendravimo kultūra. Verslumas ir verslininkystė. Kūrybiškumo sesija“**.**

Aktyviai jaunimas dalyvavo afrikietiškų būgnų odos tempimo dirbtuvių užsiėmimuose bei būgnų grojimo pamokose. Dabar jaunimas gali groti savo užtemptais būgneliais kiekvieną kartą atėję į Priekulės atvirą jaunimo erdvę. Tikslas ateityje turėti jaunimo muzikinę grupę, kuri koncertuotų kituose Lietuvos miestuose bei dalyvautų rajono šventėse.

**Bendradarbiavimo pavyzdžiai.** Kartu su Gargždų vaikų ir jaunimo laisvalaikio centru organizavome akciją „Taikos glėbys“, kurioje dalyvavo 50 jaunų žmonių. Veiviržėnų atvira jaunimo erdvė kartu su Veiviržėnų kultūros centru ir JK „Ekipa“ organizavo „Sidabrinės gervės naktys 2016“ ir 505 dangaus žibintų šou, kuriuose sudalyvavo 70 jaunuolių.Jaunimo sporto šventė Veiviržo upės slėnyje sutraukė 100 jaunuolių, o bendradarbiaujant kartu su Lietuvos vaikų ir jaunimo laisvalaikio centru Gargžduose sustojo keliaujanti gyvenimo įgūdžių ugdymo stovykla „Voratinklis“, kurioje per dieną vidutiniškai apsilankė 10 jaunuolių.„Filmų naktis slėnyje“.Veiviržėnų jaunimo erdvėje kartu su Veiviržėnų kultūros centru ir JK „Ekipa“ suorganizuoti trys kino seansai po atviru dangumi, kuriuose sudalyvavo 130 jaunuolių.Protų mūšis, organizuotas Veiviržėnų atviroje jaunimo erdvėje, sukvietė 75 jaunuolius. Bendradarbiaudami su Priekulės seniūnija bei kūrėjomis Moss Moto–Tomo (Kanada) ir Ilona Pocevičiūte (Klaipėda) Priekulės jaunimo erdvės jaunuoliai sukūrė, pagamino ir pastatė šviesos ir šešėlių instaliaciją „Prakartėlė“, kuri papuošė Priekulės miestelio aikštę.

**Dalijimasis patirtimi.** Dalyvavome susitikimuose su Telšių ir Plungės atvirų jaunimo centrų darbuotojais, apsikeitėme patirtimis, kontaktais, aptarėme bendradarbiavimo galimybes ateityje. Jaunimo centro savanoriai priėmė svečius iš Šilalės atviro jaunimo centro, aprodė patalpas, supažindino su vykstančiais mokymais ir kitomis Jaunimo centro veiklomis. Priekulės jaunimo erdvės jaunuoliai dalyvavo susitikime/diskusijoje/refleksijoje su kūrėjais ir menininkais iš Ispanijos Jordi NN, Pepe Leon.

**Tarpinstitucinis bendradarbiavimas.** Vykdomas bendradarbiavimas su Klaipėdos apygardos probacijos tarnybos Probacijos skyriumi, keičiantis duomenimis apie jaunuolius. 4 minėtos tarnybos jaunuoliai pradėjo lankytis Atvirame jaunimo centre. Kartu su ekologų klubu „Žalioji žemė“ vykdėme vandens telkinių monitoringą Gargžduose. Užmegztas bendradarbiavimas su Gargždų „Vaivorykštės“ gimnazijos prezidentūra. Toliau bendradarbiaujama su Gargždų vaikų ir jaunimo laisvalaikio centru, kuriant bendrus jaunimo projektus ir renginius. Bendradarbiauta su Gargždų ,,Kranto“ pagrindine mokykla, Gargždų socialinių paslaugų centru, Vaikų dienos centru ,,Pastogė“, buvo keičiamasi informacija apie jaunuolius, tartasi dėl galimybės organizuoti ,,Skaitmeninių dirbtuvių“ mokymus, dalyvauti kituose centre organizuojamuose kūrybiniuose mokymuose, kalbėtasi dėl bendrų projektų ir renginių. Kartu su Klaipėdos rajono savivaldybės Visuomenės sveikatos biuru bendradarbiaujama kuriant bendrus renginius ir naujus projektus. Priėmėme svečius iš Klaipėdos valstybinės kolegijos dėl galimybės bendradarbiauti skatinat jaunimą rinktis studijų kryptį.

Klaipėdos rajono švietimo centro salėje kartu su jaunimo reikalų koordinatore suorganizuotas tarpžinybinio bendradarbiavimo plėtros įgyvendinimo susitikimas, kurio metu Socialinės paramos skyriaus, policijos, probacijos atstovai bei Gargždų ,,Kranto“ pagrindinės mokyklos, Gargždų ,,Minijos“ progimnazijos socialiniai pedagogai ir jaunimo darbuotojai dalijosi informacija, iššūkiais darbe su jaunimu ir dar glaudesnėmis bendradarbiavimo galimybėmis.

Buvome pakviesti į Klaipėdos miesto savivaldybėje organizuojamoje diskusiją ,,Galimybės ir iššūkiai skatinant jaunimo užimtumą“, bendrauta su atstovais iš Klaipėdos, Kretingos bei Palangos.

Pradėtas glaudus tarpžinybinis bendradarbiavimas su Klaipėdos rajono savivaldybės jaunimo reikalų taryba, Gargždų socialinių paslaugų centru, Klaipėdos rajono savivaldybės administracijos Vaiko gerovės komisija, Klaipėdos rajono savivaldybės administracijos Vaiko teisių, Socialinės paramos bei Sveikatos apsaugos skyriais, Klaipėdos rajono švietimo centru, Klaipėdos rajono pedagogine psichologine tarnyba, Gargždų kultūros centru, Klaipėdos rajono savivaldybės Jono Lankučio viešąja biblioteka, Klaipėdos apygardos probacijos tarnybos Klaipėdos rajono skyriumi, Klaipėdos apskrities vyriausiojo policijos komisariato Viešosios tvarkos biuro Prevencijos skyriumi, seniūnijų socialiniais darbuotojais, mokyklų socialiniais pedagogais, Gargždų dekanato šeimos centru, Gargždų ir kitomis bendruomenėmis, sporto klubais, jaunimo ir su jaunimu dirbančiomis organizacijomis atvers dar didesnes galimybes jaunimo integracijai visuomenėje, pagalbos būdų suradimui, kuriant saugią ir jaunuolių poreikius atliepiančią aplinką.

**Informacijos sklaida.** Dalyvavome tiesioginėje Radijo GAMA eterio laidoje pagal projektą ,,Akiratyje jaunimas, idėjos, kūryba, saviraiška“. Jaunimo centro žinomumą mums padeda stiprinti Klaipėdos rajono savivaldybės administracijos Ryšių su visuomene skyrius, Klaipėdos rajono laikraštis „Banga“, internetinis portalas „Mano Gargždai“, feisbuko puslapis „Gargždų atviras jaunimo centras“.

**Jaunimo darbuotojų mokymai.** Jaunimo darbuotoja dalyvavo seminaruose „Kaip be pažeidimų atlikti viešuosius pirkimus?“ ir „Viešieji pirkimai: dažniausiai pasitaikančios klaidos“. Klaipėdos rajono savivaldybės visuomenės sveikatos biure dalyvavome seminare „Alkoholio vartojimo įpročių patikros ir pagalbos teikimas“. Jaunimo darbuotojai dalyvavo konferencijoje tema ,,Asmeninis jauno žmogaus gyvenimas virtualioje erdvėje“ ir 2 dienų mokymuose tema ,,**Dileminės ir sėkmingos patirtys per atvirąjį darbą su jaunimu“. Taip pat dalyvavome Visuomenės sveiktos biuro organizuojamoje nacionalinėje konferencijoje „Sveikata visose politikose. Visuomenės sveikatos gerinimo savivaldybėse perspektyvos ir galimybės“.**

**Jaunimo vasaros akademija 2016.** Rugsėjo 2–4 dienomis 12 jaunuolių atstovavo Klaipėdos rajonui Jaunimo vasaros akademijoje Balsių stovyklavietėje, Akmenės r.

**VII SKYRIUS**

**PROBLEMOS, SUSIJUSIOS SU JAUNIMO CENTRO VEIKLA, IR SIŪLOMI PROBLEMŲ SPRENDIMO BŪDAI**

Jaunimo centro veikla neapsiriboja vien Gargždų miestu, nes turi jaunimo darbuotojus dirbančius Veiviržėnų ir Priekulės atvirose jaunimo erdvėse, todėl inicijuojant bendras veiklas iškyla jaunuolių pavėžėjimo problema. Jaunimo darbuotojai naudoja savo transporto priemones ir kurą. Nepakanka lėšų kuro išlaidų kompensavimui ir manome, kad ateityje Jaunimo centrui būtų labai reikalingas autobusiukas.

Direktorė Rita Dirgėlaitė